《长平道中早发言怀》
明代·宋登春

流目古战场，白日惊飙驰。蟏蛸挂虚牗，寒瓜蔓枯篱。

玄蝉伤白露，青莎被修池。佳人理纨素，行子心伤悲。

童仆严晨驾，驾言涉丹湄。羁旅寡良俦，丽泽当依谁。

谁为黄雀吟，还歌猛虎词。利剑恒在腕，壮心安所期。

流景不可驻，沉叹将何为。欲学腾化术，松子久吾欺。

人生贵适志，知命复何疑。

作者简介：真定府新河人，字应元，号海翁，晚号鹅池生。少能诗，善画。嗜酒慕侠，能骑射。年三十，以妻子儿女五人皆死，弃家远游。晚居江陵，知府徐学谟甚敬礼之。后游石首受辱，遂披发为头陀，不知所终。一说于万历十七年离徐学谟家，泛舟钱塘，投江死。有《鹅池集》、《燕石集》。